På landsmøde for Liberal Alliance Ungdom er der blevet valgt ny formand i kølvandet på anklager om sexovergreb i partiet

I kølvandet på Informations afsløring om, at politiet efterforsker en række seksuelle overgreb i Liberal Alliance Ungdom, er formand Carl Andersen blevet vraget.

Han tabte lørdagens valg til Signe Bøgevald, der vandt med stemmerne 101 mod 78.

Efterfølgende var den nu tidligere formand tydeligt mærket efter nederlaget, hvorfor han blev trøstet af en sine partikammerater.

Under landsmødet har der ikke været adgang for pressen.

Ifølge Ekstra Bladets oplysninger er sagen om sexovergreb dog blevet diskuteret intensivt de seneste timer. Stemningen på landsmødet er generelt afdæmpet, når medlemmerne kommer ud for at ryge en smøg eller drikke en Mokai, fortæller Ekstra Bladets mand på stedet.

Carl Andersen har tidligere afvist at kende til mere end én sag om seksuelt misbrug af kvindelige partimedlemmer.

Anklagerne om sexovergreb går ikke på den nu tidligere formand.

Signe Bøgevald er 20 år gammel og altså ny formand for Liberal Alliance Ungdom.

Hun har efterfølgende skrevet et opslag på Twitter, hvor hun takker for valget. Derudover takker hun Carl Andersen for det arbejde, han har udført i foreningen.

I Information er der blevet beskrevet anklager om voldtægt, overgreb og krænkende kommentarer mod i alt syv piger og kvinder i Liberal Alliances Ungdom.

Se også: Tidligere formand: Flere sager om voldtægt i ungdomsparti